Sklep Sodišča (osmi senat) z dne 18. decembra 2025 (predlog za sprejetje predhodne odločbe, ki ga je vložilo Apelativen sad - Sofia - Bolgarija) – v postopku v zvezi z izvršitvijo evropskega naloga za prijetje, izdanega proti RT
(Zadeva C-293/251, Moguchev2 )
(Predhodno odločanje – Člen 99 Poslovnika Sodišča – Odgovor, ki ga je mogoče jasno izpeljati iz sodne prakse – Območje svobode, varnosti in pravice – Pravosodno sodelovanje v kazenskih zadevah – Okvirni sklep 2002/584/PNZ – Evropski nalog za prijetje, izdan zaradi izvršitve kazni odvzema prostosti – Člen 4, točka 6 – Fakultativni razlog za neizvršitev evropskega naloga za prijetje – Okvirni sklep 2008/909/PNZ – Člen 8(1) – Priznanje sodbe, s katero je izrečena zaporna kazen za namene izvršitve obsodbe – Člen 25 – Spoštovanje pogojev in postopka iz tega okvirnega sklepa v primerih, v katerih se država članica zaveže k izvršitvi kazenske sankcije, izrečene s sodbo sodišča države, ki je izdala evropski nalog za prijetje – Soglasje države, ki je izdala nalog, da izvršitev takšne kazni prevzame država članica – Uporaba Okvirnega sklepa 2008/909 v postopku priznavanja v tej državi članici)
Jezik postopka: bolgarščina
Predložitveno sodišče:
Apelativen sad -Sofia
Stranki v postopku
Tožeča stranka: RT
Tožena stranka: Sofiyska apelativna prokuratura
Izrek
Člen 8(1) in člen 25 Okvirnega sklepa Sveta 2008/909/PNZ z dne 27. novembra 2008 o uporabi načela vzajemnega priznavanja sodb v kazenskih zadevah, s katerimi so izrečene zaporne kazni ali ukrepi, ki vključujejo odvzem prostosti, za namen njihovega izvrševanja v Evropski uniji
je treba razlagati tako, da
potem, ko je pristojni organ države članice na podlagi fakultativnega razloga za neizvršitev iz člena 4, točka 6, Okvirnega sklepa 2002/584/PNZ Sveta z dne 13. junija 2002 o evropskem nalogu za prijetje in postopkih predaje med državami članicami, zavrnil izvršitev evropskega naloga za prijetje, ki ga je izdala druga država članica za namene izvršitve kazni odvzema prostosti, izrečene v sodbi, izdani v tej drugi državi članici, postopek za priznanje te sodbe in izvršitev kazni v prvi državi članici po posredovanju navedene sodbe in potrdila, v skladu z določbami in postopkom iz členov 4 in 5 Okvirnega sklepa 2008/909, ureja navedeni okvirni sklep.
____________
1 UL C, C/2025/3407.
1 Ime te zadeve je izmišljeno. Ne ustreza resničnemu imenu nobene od strank v postopku.